Enda abis, agi mengkang datai belalai
PENANGGUL KAMPAR DATAI BELALAI OPS Mahir ti diatur Opis Imigresen apin lama ke udah mujur nangkap 38 iku bala kampar, iya nya sida ari menua luar ti datai ke Malaysia chara belalai tauka nadai kemendar. Ulah tu tau mega dikumbai kitai datai enda beradat. Dalam pengawa begigaka kampar ti mungkur sekeda alai ngaga rumah di Kuching, bala pemesai opis nya mujur nangkap 31 iku lelaki enggau tujuh iku indu ke semua nya bansa Indonesia.  Sida tu ditemu nadai ngembuan surat pemendar gawa di menua tu, diau ngeluie timpuh ditu sereta ditemu tama kitu belalai, iya nya nadai surat pemendar tama ke Malaysia. Ka tambah mega diatu rayat Indonesia pan enda dikemendarka menua sida empu gawa ba menua bukai, nyengkaum di Malaysia. Tang taja pia, endang sigi agi mayuh sida tu datai diumpan pengidup ti menyana, bisi gaji di Malaysia diatu. Enti diperati enggau manah, menua kitai tu penuh laban kampar, ukai seratus pesen  penyalah sida kampar nya. Tang endang sama salah mega kitai menua tu empu, kelebih agi bala tukay ke ngaji sida sereta meri pengawa ngagai sida. Kampar enda berani datai ngapa enti sida nadai pangan ke udah bulih kereja tauka pengawa di menua Sarawak ditu. “Nya alai beduduk ari ke sama betitih tauka bebaika pangan diri sama datai kitu – diatu nyamai bepadah jampat laban sama bisi talipaun binching – nya alai sida jampat betambah tubuh laban ti sama keran deka ngulihka pengawa ba menua kitai ditu, beduduk ari duit kitai ti jauh besai rega ari enggi sida ari menua sepiak garis menua tauka entara menua melunggang menua Kalimantan Barat din,” ku kaban penulis Endun (ukai nama endar) ke gawa ba pos Imigresen di Tebedu, di pintu penama ngagai menua kitai kitu ari Entikong sepiak menua Kalimantan Barat (Kalibar), Indonesia. Endun madah, mayuh sida nya tama kitu endang amat bisi paspot tang sida nya diau ditu ngeluie tauka lebih ari timpuh ke patut. Sida nadai pansut ari menua tu taja pan udah abis timpuh tauka sain ba permit pas nemuai sida. Tu siti penyalah Imigresen. SAPA SALAH SENETANG ISU TU? “Tang kitai enda tau nyalahka bala sida kampar tu seratus pesen laban enti nadai orang meri sida pengawa ditu, nadai jalai sida ulih gawa, nadai jalai sida ulih beridup sereta lalu pereman enda pulai ari menua kitai ditu. “Nambahka nya mayuh mega bala sida endang datai ari pinta towkay datai ke menua tu, kelebih agi bala sida ke tama belalai kitu nengah menua Serikin, laban endang napatka pengawa ke udah diungkupka sida ba sebelah menua tu, kelebih agi di Kuching, Siburan enggau sekeda alai bukai,” ku Endun lebuh ditanya penulis apin lama. Ku iya, taja bala tukay nemu ukum besai deka ninggang sida enti ditemu perintah – sebarang orang ditemu ngaji tauka nyimpan belalai bala sida kampar tau kena tinggang ukum mata duit nyentukka ngagai RM100,000 ngagai genap iku kampar nya. Nyadi bala kampar nya deka dijil pengelama setaun kelimpah ari ukum  beribu ringgit sereta mega kena sipat. Taja pia bala tukay nya berani napi penusah, lalu terus begigaka orang pengereja pengawa ari sepiak nyin laban nemu sida nadai keran minta gaji besai. Ari ‘cheap labour’ (orang gawa begaji mit) tu sida bala tukay mudah amat bulih untung besai ngaji bala sida kampar tu ngena gaji chukup mit.  Nyadi nitih rita ke bisi mansa pending penulis sereta ari peda mata, bisi mega bala kampar nya enda tentu manah diintu tukay sida. Kebuah pia, engka tukay nadai nangi diri kena tinggang adat laban nemu kampar nya enda berani ngeripot ngagai polis laban sida gawa nadai ngena permit tauka surat pemendar ari perintah. Ngelamatu penanggul mayuh kampar di menua Sarawak, kelebih agi di nengeri besai, sigi udah nyadi siti penangi ngagai bala mensia mayuh. Tang kitai anang mina ngumbai rayat ditu aja ke nangika sida kampar nya. Kebuah pia, laban sida kampar nya pan nangi mega ka bala kitai menua tu, kelebih sida ke datai kitu enggau ati manah laban endang amat deka ngiga pengawa, ukai datai mai niat ti enda manah. Penangi sida nadai lebih agi ari ditangkap perintah Malaysia laban sida nemu ukum berat nyengkaum ukum sipat nganti sida. Taja pia, sida terus majak datai laban endang semampai bisi alai gawa di menua tu. Di menua Sibu, Bintulu, Batu Niah enggau Miri apin lama mayuh sida kampar tu bisi ditangkap gawa nadai pemendar di sekeda kebun sawit bedandang besai. Sida nya ditangkap nitihka Genteran 55B Akta Imigresen 1959/63 (Ubah 2002) lalu tau diukum nitihka Genteran 55B(1) akta ti sama. Enti dawa ngena genteran tu ngasuh diukum  enda kurang ari RM10,000 tang enda lebih ari RM50,000 sereta dijil lima taun. KAMPAR MERI PENANGGUL SOSIAL Mayuh mega bala sida kampar tu ditemu datai kitu ngulang dua tiga kali. Sida ngena dokumen tauka pengelala lain tauka bebida ari ke dulu. Tang bisi ditemu sida nya endang udah kena ukum sipat datai kitu dulu ari nya laban meda bekau litan sipat ba burit sida ke lelaki. Nya nadai ulih dipelalai enti sida ditangkap baru laban litan nya meruan lekat ba sida. Nyadi sekeda sida nya endang amat datai ngagai menua kitai sepiak tu mai niat jai. Ambika banding, maya taun nyin suba, siku penulung menteri ke diatu udah ngetu megai pengawa nya bisi ngeripot rumah iya diserungkai lalu mayuh utai ditemu lenyau. Amat nadai disengkaum dalam ripot polis tang bala pengarang berita nemu iya bisi lenyau duit mayuh, iya nya RM400,000 ke dilalai ba baruh panggal. Orang madah, bala kuli ke gawa ba rumah besai iya tunga ngagai Jalai Matang, nya endang bala rayat Indonesia magang. Lalu lebuh maya rumah iya ke ditama belalai sereta diserungkai nya endang ari ulah bala sida nya ke muka pintu meri jalai ngagai bala kaban sida bukai ke ukai gawa dia tama. Semua tu endang bisi sangkut paut enggau orang dalam. Sekeda sida tu munyi ke bisi kena tangkap polis laban ari padah sekeda bala kuli bansa orang nya ke gawa ba rumah penulung menteri nya. Agi mayuh cherita pasal bansa orang nya tama kitu lalu nyerungkai rumah bukai sereta nabanka barang berega lalu berumban pulai ngagai menua sida sepiak nyin. Reti nya apin sempat polis kitai ditu nemu ulah sida, bala sida sigi udah tabun-tabun rari pulai ngena muto sida empu ke dibai tama kitu. MERI PENGERUGI NGAGAI PERINTAH Tang amat meh sida kampar nya ditangkap sereta diukum jil, pengawa bakanya balat bendar ngerugi perintah Malaysia, laban lebuh dalam jil sida diberi perintah perintah makai. Munyi angka dipadah sida ari rumah jil, seiku orang jil nya endang diberi pemakai ke pemanah iya. Dalam sehari tiga kali makai, enti sekali makai ungkus RM5 reti nya siku orang jil nya diberi perintah Malaysia belanja urung RM15 sehari. Lalu enti sepuluh iku orang jil ungkus pemakai sida urung RM150 sehari. Enti siku kampar nya dijil setaun ungkus belanja urung 15 kali enggau 365 hari (RM5475. 00). Enti bisi seratus iku bala Kampar dijil setaun, dia kitai meda ungkus iya sigi besai (5475 x 100 = 547,500. 00), nyau lebih ari setengah juta ringgit. Nyadi tu siti pengerugi besai perintah Malaysia. Nya alai bepun ari tu suba, perintah kitai bisi meri awak sida nya dianjung pulai ngena kapal tauka pengangkut bukai. Tu nyengkaum sida ke udah abis timpuh dijil. Kekadang nyau bepuluh-puluh bala sida tu ditangkap ke ngujungka rumah jil nyau penuh laban bala sida. Tu balat ngerugika perintah munyi ti udah disebut tadi. Nya alai enti bala sida tukay nya nadai meri awak alai sida gawa, bala kampar tu endang nadai endur gawa lalu tetap nadai datai kitu laban nadai alai endur beridup. Tang enti sida tukay majak meri awak alai sida gawa, penatai kampar sigi deka terus sereta nyadi penanggul menua kitai.   Bisi kitai ngumbai menua tu deka pungkang kampar laban rayat ari menua Indonesia udah nadai dikemendar gawa ba menua tu apin lama. Tang endang mengkang semampai bisi mensia ari menua sepiak nyin ti datai belalai lalu gawa ba menua tu. Oleh TELESA EMPERAN 
See author's posts
